Hei, denne artikkelen er over ett år gammel og kan inneholde utdatert informasjon

Følg utviklingen i Manchester United utover kvelden her.

Det har skjedd mye siden de første ryktene oppstod tidligere i kveld.



Lokalavisa melder nå at Manchester United-spillerne forventer at Ole Gunnar Solskjær tar over jobben som midlertidig manager i klubben.

Avisa hevder at spillerne forventer å få beskjeden om Solskjær-ansettelsen i løpet av kvelden.

Kan skje snart

PA-journalist Simon Peach melder også på Twitter at vi kan få beskjed om hvem som overtar jobben som midlertidig manager i Manchester United allerede i kveld.

Tidligere i dag kom beskjeden om at José Mourinho er ferdig som manager i den engelske storklubben.

Engelske Independent peker på at Moldes sesong først starter i mars. I likhet med flere engelske aviser, mener de Solskjær er først i rekka av mulige kandidater til å overta midlertidig etter José Mourinho.

Independent mener United er ute etter noen som er kjent med klubbens tradisjoner, noe som gjør Solskjær til en perfekt kandidat.

- Solskjær virker nå som et sannsynlig valg, skriver journalisten Miguel Delaney.

Høyaktuell

Anerkjente BBC melder også at Ole Gunnar Solskjær er aktuell som midlertidig manager i Manchester United.

De hevder at Michael Carrick og Nicky Butt ikke er aktuelle for jobben. Det skal heller ikke tidligere Manchester United-spiller Laurent Blanc være.



Molde har ikke villet kommentere ryktene i dag.